Sande, Me 20
Long rot bilong [God] yumi gat laip na yumi inap wokabaut na stap.—Apo. 17:28.
Jehova i mekim planti samting bilong helpim yumi, olsem na i stret tru long yumi tok tenkyu long em! Em i givim laip long yumi, olsem na yumi inap wokabaut na mekim ol wok. Em i givim yumi wanpela gutpela presen tru—em buk bilong em, Baibel. Yumi amamas tru long kisim tok bilong God, wankain olsem ol Kristen long Tesalonaika i kisim tok bilong God na bihainim. (1 Tes. 2:13) Yumi ritim Tok Bilong God long Baibel, na dispela i helpim yumi long i go klostu long Jehova na em i kam klostu long yumi. (Jems 4:8) Papa bilong yumi long heven i bringim yumi i kam insait long oganaisesen bilong em. Yumi mas tenkyu tru long ol dispela blesing! Man bilong raitim song i tok: “Yumi mas tenkyu long Bikpela, long wanem, em i save mekim gutpela pasin long yumi. Oltaim oltaim em i save laikim yumi moa yet.” (Sng. 136:1) Inap 26 taim olgeta, Buk Song sapta 136 i kolim dispela hap tok “oltaim oltaim em i save laikim yumi moa yet.” Taim yumi stap gut long Jehova na oganaisesen bilong em, yumi bai lukim truim bilong dispela tok bikos yumi bai stap laip inap oltaim oltaim! w16.11 3:18, 19
Mande, Me 21
Long rot bilong wanpela man tasol sin i kamap long graun. Na sin i bringim dai i kam. Na long dispela rot dai i painim olgeta manmeri, long wanem, olgeta i bin mekim sin.—Rom 5:12.
Dispela ves i stap planti taim long buk Tru Tru Baibel i Tok Wanem? Taim yu yusim dispela buk long stadi wantaim ol pikinini bilong yu na ol narapela, ating yu bai ritim Rom 5:12 taim yu stori long as na God i wokim dispela graun, pe bilong baim bek ol man, na samting i painim ol man i dai pinis—ol dispela tok i stap long sapta 3, 5, na 6. Tasol hamas taim yu save tingim tok bilong Rom 5:12 taim yu skelim i stap bilong yu long ai bilong Jehova, ol samting yu mekim, na laip bilong yu long bihain? Yumi olgeta i mas luksave olsem yumi sinman. Oltaim yumi save popaia. Tasol God i save olsem em i kisim graun na wokim yumi, olsem na em i redi long marimari long yumi. (Sng. 103:13, 14) Taim Jisas i skulim ol disaipel long pasin bilong beten, em i tokim ol long beten askim God olsem: “Fogivim ol sin bilong mipela.” (Luk 11:2-4) Yumi no ken tingim yet ol popaia em God i fogivim pinis. Tasol yumi ken tingim tingim pasin bilong God long fogivim yumi, na dispela bai helpim yumi. w16.12 1:1-3
Tunde, Me 22
Ol man i bihainim ol laik bilong bodi, ol i tingting long ol samting bilong bodi.—Rom 8:5.
I stret long ol Kristen long Rom i skelim wanem samting i stap bikpela samting long laip bilong ol. Olsem wanem? Ol i tingting long “ol samting bilong bodi”? I stret long yumi tu i skelim wanem samting i stap bikpela samting long laip bilong yumi. Yumi laikim tru na toktok oltaim long wanem ol samting? Long olgeta de, yumi wok strong long kisim wanem ol samting? Ating sampela bilong yumi i tingting tasol long traim kain kain wain, bilasim haus, painim ol nupela stail bilong klos, mekim wok bisnis, plen long kisim holide, na ol kain samting olsem. I no gat rong long mekim ol dispela samting; em ol nomol samting olgeta manmeri i save mekim. Wanpela taim, Jisas i wokim mirakel na wara i tanim i kamap wain. Pol i tokim Timoti long dring “liklik wain.” (1 Tim. 5:23; Jon 2:3-11) Tasol yu ting wain em samting we Jisas na Pol i mekim i stap olsem nambawan samting long laip bilong ol? Yu ting ol i gat strongpela laik tru long dring wain na ‘toktok oltaim’ long en? Nogat. Olsem wanem long yumi? Wanem samting i stap nambawan bikpela samting long laip bilong yumi? w16.12 2:5, 10, 11
ewe_Latn tpi_Latn tpi_Latn hat_Latn tpi_Latn tpi_Latn ewe_Latn tpi_Latn tpi_Latn